劍篇次元汝功韻
作者：郭印
朝代：宋

paragraphs: 陽金爲魂陰爲魄，百鍊寧容垢膩蝕。
出匣風雲凜凜寒，觀者堵牆皆辟易。
發硎利刃思一試，佩刀匕首都棄置。
鯨鯢戮盡四海清，英豪始慰平生志。
長河喬嶽暗風沙，高山大澤蟠龍蛇。
君家自有尚方賜，不須嫉世空吁嗟。
操舟渡江勿虞破，中流斬蛟平地過。
天下蒼生奈若何，安石且起東山卧。